<classify> WATU 12 wamefariki dunia katika matukio tofauti mkoani Mbeya, Mwanza, Tabora, Arusha na Mara. Kati yao wamo watoto wawili waliokula ugali wa muhogo, wivu wa mapenzi, watatu wa ajali ya barabarani na dereva teksi aliyeuawa na kukutwa ndani ya gari lake akiwa amefungwa mikono yake kwa waya.Mkoani Mbeya, watu watatu wamefariki dunia Mbeya baada ya ajali ya barabarani, iliyosababishwa na kugongana kwa magari mawili jana asubuhi katika eneo la Kanyengele maarufu kwa jina la Airport Kijiji cha Ibula, Kata ya Kiwira wilayani Rungwe. Eneo hilo kwa miaka mingi, limekuwa na ajali kutokana na mteremko mkali wenye kona na chanzo cha kupewa jina la Airport.Gari nyingi zinazowashinda madereva barabarani, hupaa na kutumbukia katika korongo lililopo upande mmoja wa barabara, ambako gari ndogo ikitumbukia, mtu anayepita barabarani, si rahisi kujua kilichotokea.Kamanda wa Polisi wa Mkoa, Ulrich Matei alisema ajali hiyo ilihusisha lori la mafuta lenye namba za usajili T257 CZA aina ya Howo, ikiwa na tela lenye namba ya usajili T.597 CRR mali ya Kampuni ya Camel Oil ya Dar es Salaam lililokuwa linatokea Mbeya kwenda Malawi, kupeleka mafuta ya dizeli, na gari namba T.840 CLY aina ya Canter mali ya Kampuni ya Rungwe Spring Water ya mkoani Mbeya.Alisema chanzo cha ajali hiyo ni lori la mafuta, kufeli breki na kusababisha kwenda kuigonga Canter. Kwa kuwa lilikuwa katika mwendo mkali, lilisababisha vifo vya watu hao watatu, wakiwamo madereva wa magari yote mawili. Aliwataja waliokufa ni dereva wa tangi, Frank Sagumo maarufu kwa jina la Chota 48 mkazi wa Morogoro na utingo wake aliyetambulika kwa jina moja la Silasi pia mkazi wa Morogoro. Pia dereva wa gari ya Kampuni ya Maji Rungwe, Nelson Samson 35 mkazi wa Airport jijini Mbeya.Alisema magari yote mawili, yameharibika na kumwaga mafuta aina ya dizeli. Miili ya marehemu imehifadhiwa Hospitali ya Wilaya ya Rungwe ya Makandana. Katika tukio la Ukerewe mkoani Mwanza, Mkuu wa wilaya hiyo, Colonel Magembe alisema watu 25 wa familia nne, waliathirika baada ya kula ugali wa muhogo. Watoto wawili, Kumbuka Mtani 14 na Gidion Bihemo 3 walifariki dunia Novemba 18, mwaka huu, muda mfupi baada ya kufikishwa hospitalini.Kutokana na tukio hilo, Magembe aliwaagiza wafanyabiasha wa mahindi na udaga wanaoingiza bidhaa hizo, kupata vibali vya uthibitisho wa ubora wa bidhaa zao kabla ya kuuza ili kuepusha madhara ya kiafya. Magembe alitoa ufafanuzi huo, akijibu hoja za madiwani wakati wa kujadili mipango ya Kamati ya Mipango, Ujenzi, Mazingira na Uchumi ya robo ya kwanza ya mwaka 20192020.Madiwani hao walitaka kujua hatua zilizochukuliwa na serikali, kushughulikia upungufu wa chakula, unaosababisha wananchi kutumia chakula kibovu. Ofisa Kilimo halmashauri ya wilaya hiyo, Issa Mugendi alisema kuna upungufu wa tani 43.5 za chakula sawa na asilimia 31.6 ya mahitaji. Mbunge wa Ukerewe, Joseph Mkundi alisema tayari tatizo hilo amelifikisha Wizara ya Kilimo.Mkoani Arusha, dereva teksi, Lembris Mollel 23 amekutwa ameuawa ndani ya gari lake akiwa amefungwa mikono kwa waya. Taarifa ya Kaimu Kamanda wa Polisi Mkoa, Koka Moita, ilieleza dereva huyo ni mkazi wa Tengeru wilayani Arumeru. Alisema mwili huo ulikutwa ndani ya gari aina ya Toyota Corolla, lenye namba T183 BAZ katika Mtaa wa Elikiroa, Kata ya Lemara jijini Arusha.Alisema ulikutwa nyuma ya viti vya gari hilo, ukiwa na majeraha kadhaa na mikono imefungwa kwa nyuma na waya na gari likiwa limetumbukia mtoni. Polisi wanaendelea na uchunguzi. Katika tukio jingine, mtoto Gift Michael3 mkazi wa Kijiji cha Ilkuishini wilayani Arumeru, amekufa maji baada ya kutumbukia kwenye shimo la kuhifadhia maji ya ujenzi, alipokuwa akicheza karibu na shimo hilo, lililokuwa limejaa maji ya mvua na kuzingirwa na majani.Mwili upo Hospitali ya Selian kwa uchunguzi zaidi. Katika Kata ya Ugala wilayani Urambo mkoani Tabora, Maduka Matulanya 59 amefariki dunia Desemba Mosi, mwaka huu baada ya kuteleza kutoka juu ya paa, alipopanda kurekebisha sola iliyokuwa inataka kuanguka, kutokana na upepo na mvua zinazoendelea kunyesha. Watoto wa marehemu, Gamba Maduka na Mbuke Maduka, kwa nyakati tofauti walisema baba yao alianguka kutoka juu ya bati na kupoteza maisha. Kamanda wa Polisi mkoani Tabora, Barnabas Mwakalukwa, alikiri kutokea kwa tukio hilo.Alitaka wazee wenye umri mkubwa, kutumia vijana kufanya kazi kama aliyokuwa akitaka kuifanya marehemu. Wilayani Bunda mkoani Mara, watu wanne wamekufa akiwamo mwanamume ambaye ameua mkewe kwa kumkata mapanga na kisha kujinyonga. Mwanamume mwingine amefia gesti na mwendesha bodaboda ameuawa na kuporwa pikipiki.Katika tukio la kwanza, Novemba 30 usiku katika Kijiji cha Mhurura Kata ya Igundu wilayani Bunda, Mchaina Mkama 33 alimuua mkewe Jeska Adam 23 kwa kumkata na mapanga na kisha kujinyonga kwa kutumia kamba kwenye mti wa mwembe, kisa kikiwa ni wivu wa mapenzi wa muda mrefu.Tukio hilo limetokea siku moja baada ya Mkuu wa Polisi nchini IGP, Simon Sirro kufungua Ofisi ya Dawati la Jinsia na Watoto katika Kituo Kikuu cha Polisi cha Wilaya ya Bunda na kuwataka wanaume wasiwapige wake zao, kwa sababu huo pia ni ukatili wa kijinsia. Aidha, Chacha Werema 38 mkazi wa Bunda Mjini aliyekuwa mtunza stoo wa vifaa vya ujenzi vya nyumba ya Waziri wa Mambo ya Ndani ya Nchi, Kangi Lugola, amekufa mwishoni mwa Novemba akiwa katika nyumba ya kulala wageni iitwayo Serengeti eneo la Nyasura, alikokuwa amepanga. Anadaiwa alikuwa na shinikizo la damu.Naye mwendesha pikipiki, Tito Nyamatimo maarufu kwa jina la Bakonzie au Mlokole, ameuawa na watu wasiojulikana na mwili wake kutelekezwa eneo la Balili, hatua chache kutoka barabara kuu ya Mwanza-Musoma. Ilielezwa kuwa kijana huyo alikodishwa na watu na baada ya kufika katika eneo hilo, walimteka na kumuua na kisha wakachukua pikipiki, simu ya mkononi na fedha zote alizokuwa nazo. Kamanda wa Polisi wa Mkoa wa Mara, Daniel Shilla, alithibitisha matukio haya.  <topic>: kitaifa 